Só lyk Lesufi se plan vir e-tolPanyaza Lesufi (Foto: Jacques Naude/ANA) Panyaza Lesufi, premier van Gauteng, het Vrydag ŉ finansieringsmodel onthul vir die Gautengse snelwegverbeteringsprojek (GFIP). Dit volg ná finansiesminister Enoch Godongwana se aankondiging tydens die mediumtermyn-begrotingsraamwerk (MTBR) om e-tol te skrap en seker te maak dat die regering pa staan vir die e-tolskuld. Die nasionale regering sal 70% bydra tot die skuld en die provinsiale regering 30%. “Die provinsiale uitvoerende raad het Donderdag vergader en die betrokke verslae en inligting wat ontvang is, bestudeer,” sê Lesufi. “Ons moet met die ministers van finansies en vervoer vergader om alle uitstaande kwessies aan te roer, insluitend die presiese bedrag van die 30%-bydrae waarvoor ons verskuldig is.” Hy sê oor die kwessie van instandhouding was die provinsiale regering se voorstel hoofsaaklik en slegs vir die 30%, maar die minister se toespraak het instandhouding ingesluit. “Ons verwerp nie die voorstel of teken beswaar aan nie, maar hierdie is nasionale paaie. As daar van ons as Gauteng verwag word om dit in stand te hou, moet daar behoorlike prosesse wees en ons glo die vergadering sal dié kwessies oplos.” Lesufi sê diegene wat e-tol betaal het is ook op soek na duidelikheid. “Ons moet ook weet wat sal gebeur met die proses om e-tol te deregistreer.” Die kabinet het verder bepaal dat drie taakspanne aangestel sal word, waaronder om te bepaal hoe die finansiering sal geskied. “Hierdie subkomitee sal deur LUR vir finansies Jacob Mamabolo gelei word.” Die tweede taakspan sal bepaal hoe die e-tolhekke en e-tolinfrastruktuur heraangewend kan word, moontlik om dit te gebruik om misdaad te bekamp. Dié span sal gelei word deur die LUR vir gemeenskapsveiligheid Faith Mazibuko. “Albei hierdie taakspanne sal ondersteun word deur ŉ tegniese span onder leiding van die waarnemende direkteur-generaal in die kantoor van die premier Mduduzi Mbada. “As ŉ provinsiale regering moet ons druk op die fiskus verlig en steeds dienste lewer en misdaad bekamp. Ons sal graag wil reël dat die terugbetaling van die 30% oor 20 jaar geskied.” Verdere besonderhede oor die planne sal na verwagting op 24 November aangekondig word tydens Mamabolo se MTBR vir Gauteng.